KRAJ MILENIJUMA
                   Kako biva smeteno moje srce, Gospode,

                                                        kad u mom ubogom životu dođu pred
                                  njega reči tvoga pisma!

-----------------------                                              
Augustin CONFESSIONES
Gospod Bog je tu jedini da sudi o vrednosti ove knjige. Na kraju će tako i biti, ali sada da Mi smrtni slavimo ovaj dan. Beograd i mala prorokova zemlja, sivi i ledeni, čekaju strpljivo neizmernu crnu rupu da ih usisa u ništavilo, podgrejani šljamom i ljudskim užasom a predvođeni grozomornim apokaliptičarima (učestala sramna bolest). Mrtvo more srpske poezije je egzaltiralo i preplavilo tone papira; naprosto vapi i ište vatru koja će ga sažeći, osloboditi i umiriti na dnu mulja, otvoriti nebo za plavi ozon i veliko razgoropađeno sunce. - Kako je to neko lepo rekao: "Visoko podignite krovnu gredu, tesari. Dolazi čovek kao Ares visok." Donosi mač da rastera namnoženu gmad. Pred nama je knjiga koja ima svetski značaj. Poetrygarden. Može ona da se primi i na ovom tlu, ali kada bi naša sredina generisala jedinstvo sa ovim viteškim darom verovatno bi je snašlo nešto ravno katarzi, nešto kao GRAND MALL. Jer ova knjiga ustoličava veru u predistiniranu harmoniju malobrojnih dostignuća ljudskog duha; njen umetnički domet je ravan onim iz najlepših vekova istorije.
A novi vek samo što nije!

Završetak jednog milenijuma je bitna stvar, a skoro svi su primetili samo broj vekova koji prolaze, jeftino dovršavajući partiju ping-ponga, utrnuvši i zračak nade za veliko delo. Skriveni u vetar, ljudi plave krvi kreću se kao senke, nenaviknuti na borbu do smrti, iščekujući da vitez vere iščupa iz podzemlja sveti gral, da ih ponudi da piju kvintesenciju pelina i osnažene ponese srcem u prvu ili poslednju bitku, svejedno. Za začarani dvorac u kome smo okovani ova knjiga mora biti poljubac koji budi uspavanu lepoticu. Možda vam je neophodno, da bi u svojim venama zapatili makar nekoliko fosforecentnih plavih zrnaca, jedno malo uputstvo za čitanje Dejanovih pesama? Pročitajte opet od prve do poslednje stranice. Pa opet svaku pesmu više puta i opet i opet, sve dok ne stupite u Palatu Mudrosti. Do danas niste znali, ali sada  … Naučite da čitate i dajte svom osmehu moć oluje!

Stilski, knjiga je uobličena trans-estetski i to u simultano prezentiranim svim mogućim značenjima date kovanice. Nalik partiji šaha, u kojoj pesnik igra Kraljev gambit hazarderski otvarajući bedeme oko svog da bi na filigranski neodoljiv način porobio protivničkog kralja. Kraljica Ironija podiže mač i zadaje završni udarac, topovi zaglušuju oduševljenu masu i povike posmatrača. To je kraj partije, sveprisutna poenta - pesma bez nje je jedva beskrvni remi. Zbog toga svaka Dejanova pesma nosi u sebi za čitaoca po jedan A-HA doživljaj.

Zatim, moto knjige je pravo uputstvo za shvatanje Dejanove poezije, pravi odabir, kome je ravan možda samo Mefistov uvod u Majstora i Margaritu velikog maga Bulgakova. A metafora, žena koja je iščezla iz poezije koju piše talež ponovo je stvorena ovom knjigom kao sihronicitet između lepote i uzvišenosti. To je Transcedentna Metafora, i to u smislu da teži ka beskonačnosti. Na primer: Vir crvenila bila bi uobičajena, staroviđena ali vir promuklog crvenila nosi beskonačnu mogućnost viđenja metafore, itd. Ovo i nije mesto za takva razmatranja pošto je ova knjiga uslišeni vapaj za aristokratskim; otmeni, nonšalantni put, put koji ima srca. Pesnik je genije koji zatvara milenijum plaštom predivnih stihova. Ponekad oni nose emotivnost mača, ponekad uzdrhtalost bledih prinčeva upregnutih u lastavičja gnezda. Atmosfera je puna sluzi koja prija plućima u vidu esencije ambrozija pošto one nikad nisu bile jedna i sama. Zavirite, ako ste se malo ohrabrili u plave šume i tu ćete možda sresti repere, grmalje simboliste ali i Velike, Najveće, jer; Velika dela su slična upravo po svojoj veličini.

Kroz Dejanovu knjigu tako proleću vekovi u suludom ubrzanju ka kraju milenijuma. A dok kroz poeziju koja nas okružuje u svetu  raskvašenog papira i istrošenih knjižara prolaze sivi časovi umobolne dokolice koja jedva da izaziva gađenje. Ali, lepota razjeda: U godinama mastila / bljuvao sam sluz / i meku reku ljiljana - zlatnih kornjača. - Ta mekoća stihova je za nas ljuljaška od morfijuma i zlata. Vrhunac dobrote dat nam je u pesmi Mladost ledolomca i kratkoj poemi Furiozno dete. A Mladost ledolomca je i pesma od koje se grči srce, dobija spiralna vrtoglavica. Pročitajte odmah! Još jednom! Tako. Sada da nastavimo, okrepljeni rimama od rebra - Kant, Spinoza, Barkli. Ako ste se ikada zapitali kakvu bi poeziju pisali takvi likovi kao što su Nikolaj Stavrogin, Ivan Karamazov, Jozef K. i gore pomenuti filosofi, upravo ste dobili odgovor. Dejan je na svako Ne našao negativ - DA! Kod njega je ne samo svaka pesma nego i svaki stih krcat milionima slika - kada vam se otvori vidik - vi ste muzika koja gleda. Umetničko dostignuće i uspelost su potpuno dovršeni, a za one koji u to ne veruju osim fantastične pesme o jedenju sapuna tu je i savet: Pokušajte u danima svih vaših budućih godina da napišete bar jednu pesmu pa da je uporedite sa nekom iz ove zbirke. Uverićete se koliko je to teško ali pak nemoguće a da vam se ne raspline šaka. Apsurd je lep ako ga naučite napamet. Pesme su savršeno dovoljne sebi, precizne, hipno-ritma kao u slapova planinske reke, a boje su nesvakidašnje, zarazne, ako ih vidite nosite ih u glavi  svuda sa sobom - ljiljane u sluzi. Materija stiha je miris. Naš jezik i mozak se lome u žuboru reči kao u nekim kosmičkim razbrajalicama za mlade prinčeve. Ponašanja su nestvarna: ulja su obla kao pačići, peć je od mleka, koje je stasito od udaraca, zidovi su ispunjeni blistavom tečnom mermeladom. Istinsko remek-delo kao i sama knjiga ali ovde istaknuto zbog hipnotišuće prijemčivosti je neverovatna pesma Moitove svađe. Genijalno! Čitati, dok ne postanete Moit. Šapat za šetnju azurnog zmaja. Cela pesma je - čudovišno Lepo. Plameni punč od meseca i mesa. Vodim vas kroz knjigu kao da vam dajem prvo mleko. Ili nasmešenu krv. Hoćete tako ili da vas pesnik izrezbari od mastila? Knjiga je čista snaga. Nadrealizam. Nju je napisao čovek koji u venama nosi žive medvede. Završna pesma knjige (GUILLOTINE) je strahovita, savršena. Zvuci i slike koje se međusobno tvore. Takvi stihovi moraju biti hrana vitezova koji podižu zlatni gral da oslobode svet od mraka i nazdrave suncu. (Domaći zadatak: Videti pesmu GUILLOTINE izvan knjige, u vazduhu ispred vas, i čitati.)

Kada savladate ove markantne tačke (gore navedene pesme), sve ostalo otvoriće vam se lako i sjediniti u jednu sveopštu, mističnu, i nadam se izazvati glad za još od takvog pesnika.

Novi vek samo što nije!

Sve brže i brže, dostižemo maksimalno ubrzanje i gutamo pesme, mi smo bolji posle ovog čitanja, opet smo metafora Tvorca, što je naššsmisao, smisao poezije. Zabluđeni u stihove, rodićemo dobrotu i lepotu. Neka se potresu kosmosi. Uputstva za vaspitanje mladih prinčeva potražuju svoje štićenike.

Neka svečanost otpočne! 

                                                                  u Beogradu                                                               oktobra 1994.

                                                                 Mikailo
                                                        Bodiroga

